**POSTUPAK NABAVE ZA OSOBE KOJI NISU OBVEZNICI ZAKONA O JAVNOJ NABAVI (NOJN)**

**(POSTUPAK NABAVE S OBVEZNOM OBJAVOM)**

**NAZIV PROJEKTA: Obnova zgrade Hrvatskog glazbenog zavoda**

**NAZIV NABAVE: NABAVA USLUGE IZRADE PROJEKTNO TEHNIČKE DOKUMENTACIJE**

**EVIDENCIJSKI BROJ NABAVE : NAB – 1-2021**

**DATUM OBJAVE:** **16. ožujka 2021.**

**POZIV NA DOSTAVU PONUDA**

1. **OPĆI PODACI**

**1.1**. **Podaci o Naručitelju:**

**Naziv naručitelja**: Hrvatski glazbeni zavod

**Adresa**: Gundulićeva 6 HR-10000 Zagreb

**OIB**: 93966915493

**Broj telefona**: +385 (0)1 48 30 199

**Internet stranica:** <https://hgz.hr>

**1.2.** **Kontakt osoba (osoba zadužena za komunikaciju s ponuditeljima)**

Ime i prezime: Romana Matanovac Vučković

Adresa elektroničke pošte kontakt osobe: hgz@hgz.hr

Komunikacija i svaka druga razmjena informacija između Naručitelja i ponuditelja obavljat će se isključivo u pisanom obliku putem elektroničke pošte kontakt osobe Naručitelja odnosno internetske stranice [www.strukturnifondovi.hr](http://www.strukturnifondovi.hr)

**1.3. Vrsta postupka nabave**

Postupak s objavom poziva na dostavu ponuda na internetskoj stranici [www.strukturnifondovi.hr](http://www.strukturnifondovi.hr) sukladno prijmjenjivim Pravilima o provedbi postupaka nabava za neobveznike Zakona o javnoj nabavi.

**1.4. Dostupnost natječajne dokumentacije**

Poziv na dostavu ponude s prilozima, odgovori i pitanja Ponuditelja, kao i sve obavijesti o izmjenama i dopunama poziva na dostavu ponude bit će stavljene na raspolaganje ponuditeljima na internetskoj stranici Europski strukturni i investicijski fondovi, adresa internetske stranice [www.strukturnifondovi.hr](http://www.strukturnifondovi.hr) (od dana objave Poziva na dostavu ponuda koji se smatra danom početka postupka nabave).

**1.5. Objašnjenja i izmjene natječajne dokumentacije**

Ponuditelji su ovlašteni za vrijeme trajanja roka za dostavu ponuda postavljati pitanja odnosno zahtijevati dodatne informacije i pojašnjenja vezana uz Poziv na dostavu ponuda.

Zahtjev sa postavljenim pitanjima ponuditelji mogu postaviti najkasnije tijekom **četvrtog (4) dana** prije dana u kojem istječe rok za dostavu ponuda. Dodatne informacije i pojašnjenja biti će objavljeni bez navođenja podataka o podnositelju zahtjeva na internetskim stranicama na kojima je dostupna i natječajna dokumentacija (točka 1.3.), najkasnije tijekom **drugog (2) dana** prije dana u kojem istječe rok za dostavu ponuda.

Komunikacija i svaka druga razmjena informacija između Naručitelja i ponuditelja obavljat će se u pisanom obliku. Pisani zahtjev zainteresiranih Ponuditelja sa pojašnjenjem dostavlja se s naznakom „za nabavu NAB - 1“ isključivo putem elektroničke pošte osobe zadužene za komunikaciju s Ponuditeljima (točka 1.2.), dok će Naručitelj objavljivati na web stranici [www.strukturnifondovi.hr](http://www.strukturnifondovi.hr).

U slučaju da Naručitelj za vrijeme roka za dostavu ponuda izmjeni Poziv na dostavu ponuda, izmjene će učiniti dostupnima svim Ponuditeljima na isti način i na istoj internetskoj stranici kao i Poziv na dostavu ponuda te ponuditeljima osigurati primjereni rok za dostavu ponuda od izmjene. U slučaju potrebe izmjene poziva na dostavu ponuda tijekom posljednjih 5 dana prije isteka inicijalnog roka za dostavu ponuda, Naručitelj će razmjerno produljiti rok za dostavu ponuda za minimalno 5 dana, računajući od dana objave izmjene.

Ako iz bilo kojeg razloga Poziv na dostavu ponuda, obavijesti o izmjenama i dopunama Poziva na dostavu ponuda te odgovori na pitanja ponuditelja nisu stavljeni na raspolaganje u predviđenim rokovima, Naručitelj će rok za dostavu ponuda primjereno produžiti tako da svi zainteresirani Ponuditelji mogu biti upoznati sa svim informacijama potrebnima za izradu ponude. Tijekom roka za dostavu ponuda, Naručitelj može iz bilo kojeg razloga izvršiti izmjene/dopune Poziva.

Svi zainteresirani gospodarski subjekti se upućuju da redovito prate objave na web stranici na kojoj je objavljen Poziv na dostavu ponuda. Naručitelj ne snosi odgovornost ako gospodarski subjekti nisu pravovremeno preuzeli izmjene/dopune Poziva odnosno upoznali se s dodatnim informacijama i pojašnjenjima.

**1.6. Evidencijski broj nabave**: **NAB – 1-2021**

**1.7. Procijenjena vrijednost nabave**

Ukupna procijenjena vrjednost nabave iznosi 2.059.800,00 HRK (bez PDV-a).

**1.8. Pravo sudjelovanja**

U ovom postupku nabave kao Ponuditelji mogu sudjelovati svi gospodarski subjekti, neovisno o državi njihova poslovnog nastana ili podružnice.

**1.9. Sprječavanje sukoba interesa**

Naručitelj ne smije nabavljati predmetne usluge od gospodarskih subjekata u odnosu na koje postoji jedna od sljedećih situacija:

1. ako predstavnik Naručitelja istodobno obavlja upravljačke poslove u povezanom subjektu, ili

2. ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga povezanog subjekta s više od 0,5 %.

3. ako je riječ o srodnicima po krvi u uspravnoj liniji ili u pobočnoj liniji do četvrtog stupnja, srodnicima po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika Naručitelja kada se radi o čelniku te članu upravnog, upravljačkog ili nadzornog tijela Naručitelja

Sukladno navedenom, Naručitelj se nalazi u sukobu interesa sa sljedećim gospodarskim subjektima

* ODVJETNIČKI URED NEVEN VUČKOVIĆ, Zagreb

**1.10. Zajednica ponuditelja**

Više gospodarskih subjekata može se udružiti i dostaviti zajedničku ponudu, neovisno o uređenju njihova međusobnog odnosa. Odgovornost ponuditelja iz zajednice ponuditelja je solidarna. Ponuda zajednice ponuditelja mora sadržavati podatke o svakom članu zajednice ponuditelja, kako je određeno u Ponudbenom listu (**Prilog 1**), uz obveznu naznaku člana zajednice ponuditelja koji je ovlašten za komunikaciju s naručiteljem. Također, gospodarski subjekti članovi zajednice ponuditelja obvezni su popuniti **Prilog 1.a** Ponudbenom listu – Podaci o članovima zajednice ponuditelja (za svakog člana zajednice ponuditelja zasebno).

Naručitelj neposredno plaća svakom članu zajednice ponuditelja za onaj dio ugovora kojeg je on izvršio, ako zajednica ponuditelja ne odredi drugačije.

**1.11. Podizvoditelji**

Ako gospodarski subjekt namjerava dati dio ugovora u podugovor jednom ili više podizvoditelja, dužni su u ponudi navesti sljedeće podatke:

- naziv ili tvrtku, sjedište, OIB, (ili nacionalni identifikacijski broj prema zemlji sjedišta gospodarskog subjekta, ako je primjenjivo), IBAN/broj računa podizvoditelja,

U slučaju sudjelovanja podizvoditelja, ponuditelj je dužan uz ponudu dostaviti ispunjeni **Prilog 1.b** Ponudbenom listu – Podaci o podizvoditelju/ima (za svakog podizvoditelja zasebno). Ako ponuditelj odnosno zajednica ponuditelja ne dostavi podatke o podizvoditelju, smatra se da će cjelokupni predmet nabave izvršiti samostalno. Sudjelovanje podizvoditelja ne utječe na odgovornost ponuditelja za izvršenje ugovora.

**2.** **PREDMET NABAVE**

**2.1. Opis predmeta nabave/tehničke specifikacije**

Predmet nabave je nabava usluge Izrade projektno tehničke dokumenactije za obnovu i rekonstrukciju zgrade Hrvatskog glazbenog zavoda, a koja se sastoji od tri dijela: 1.Elaborata nužnih za izradu projektno tehničke dokumentacije, 2.Projekta cjelovite obnove konstrukcije i 3.Projekta cjelovite obnove zgrade i Glavnog projekta za ishođenje Građevinske dozvole za rekonstrukciju (prenamjena tavanskog prostora)

Obveza je odabranog ponuditelja izrađivati projektno tehničku dokumentaciju definiranu u Opisu poslova iz Priloga 2. ovog poziva u skladu s do sada izrađenom dokumentacijom. Do sad izrađena dokumentacija uključuje: Elaborat osiguranja dokaza nastale štete uslijed potresa, Konzervatorski elaborat ovjeren od strane nadležnog javno-pravnog tijela i Idejni arhitektonski projekt; a nalazi se na poveznici <https://www.hgz.hr/hgz-dokumentacija/>.Obaveza je odabranog ponuditelja ishoditi pisanu suglasnost autora idejnog projekta u svim fazama izrade projektno tehničke dokumentacije koja je predmet ovog Poziva u pogledu usklađenja iste s nastalim autorskim djelom kroz do sad izrađenu dokumentaciju.

Odabrani Ponuditelj usluga obvezuje se o svom trošku preuzeti sve eventualne zahtjeve Naručitelja i/ili trećih osoba koji bi se pojavili ili mogli pojaviti s naslova zaštite autorskih prava ili srodnih prava na autorskim djelima koja su predmet nabave i/ili autorskim djelima koja su prerađena i/ili korištena za izradu autorskih djela koja su predmet nabave te nadoknaditi Naručitelju svaku štetu nastalu kao posljedica tih zahtjeva.

Nabava nije podijeljena na grupe.

Detaljan opis predmeta nabave i količina predmeta nabave odnosno tehničke specifikacije određeni su **Opisom poslova (Prilog 2)** i **Troškovnikom (Prilog 3)** koji su sastavni dio ovog Poziva.

**2.2. Način određivanja cijene ponude**

Cijena ponude izražava se u kunama (HRK).

Cijena ponude iskazuje se za cjelokupan predmet nabave za koji ponuditelj daje ponudu. Cijena ponude upisuje se brojkama sukladno **Prilogu 1 (Ponudbeni list)** te **Prilogu 3 (Troškovnik).**

Ponuditelj je dužan u **Prilogu 1 (Ponudbeni list)** upisati ukupnu cijenu ponude bez poreza na dodanu vrijednost (PDV-a) iz **Priloga 3 (Troškovnik)**, zatim iznos poreza na dodanu vrijednost (PDV-a) te ukupnu cijenu s porezom na dodanu vrijednost (PDV-om) zaokruženu na dvije decimale.

Ponuditelj **Prilog 3 (Troškovnik)** popunjava na način da u istome naznači jediničnu cijenu ponude i PDV. Jedinična cijena i iznos PDV-a moraju biti zaokruženi na dvije decimale. Ukoliko je riječ o ponuditelju iz inozemstva, ili ponuditelju koji nije u sustavu PDV-a, isti cijenu svoje ponude treba prikazati samo bez PDV-a, pri čemu na mjesto predviđeno za upis cijene ponude s PDV-om upisuje isti iznos kao što je upisan na mjestu predviđenom za upis cijene ponude bez PDV-a, a mjesto predviđeno za upis iznosa PDV-a stavlja nulu (0,00 kn) ili ostavlja prazno, odnosno na drugi način se označava kako upis nije primjenjiv.

U cijenu ponude bez poreza na dodanu vrijednost moraju biti uračunati svi troškovi Izvršitelja i popusti.

Ako je u ponudi iskazana neuobičajeno niska cijena ponude ili neuobičajeno niska jedinična cijena što dovodi u sumnju izvršenje ugovora o nabavi, Naručitelj je ovlašten odbiti takvu ponudu. Prije odbijanja ponude zbog neuobičajeno niske cijene, Naručitelj će od Ponuditelja pisanim putem zatražiti objašnjenje s podacima o sastavnim elementima ponude koje smatra bitnima za izvršenje ugovora o nabavi.

Ako Ponuditelj ne ispuni Troškovnik u skladu sa zahtjevima iz ovog Poziva na dostavu ponuda ili izmijeni tekst i izvorni sadržaj u obrascu Troškovnika, smatrat će se da je takav Troškovnik nepotpun i nevažeći te ponuda može biti odbijena.

Naručitelj će u postupku pregleda, usporedbe i ocjenjivanja ponuda uspoređivati ukupnu cijenu ponude bez PDV-a.

**2.3. Rok i mjesto izvršenja predmeta nabave**

Rok za poduzimanje svih radnji određenih u Prilogu 2 ovog Poziva određuje se:

1. u duljini od 2 mjeseca i od dana sklapanja ugovora za izradu Elaborata nužnih za izradu projektno tehničke dokumentacije;
2. u duljini od 5 mjeseci od dana sklapanja ugovora za izradu Projekta cjelovite obnove konstrukcije;
3. u duljini od 9 mjeseci od dana sklapanja ugovora za Projekt cjelovite obnove zgrade.

Mjesto izvršenja predmeta nabave je poslovni prostor Izvršitelja, osim u pogledu eventualnih sastanaka s Naručiteljem koji će se održavati u poslovnom prostoru Naručitelja ili na drugoj lokaciji sukladno uputama Naručitelja.

**3. RAZLOZI ISKLJUČENJA PONUDITELJA**

Ponuditelj, odnosno zajednica ponuditelja dužni su u svojoj ponudi priložiti dokumente zahtijevane ovim Pozivom, kojima se dokazuje kako **ne postoje** sljedeći razlozi za isključenje:

Ponuditelj se isključuje iz postupka nabave:

3.1. ako je on ili osoba ovlaštena po zakonu za zastupanje ponuditelja (osobe koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) pravomoćno osuđena za bilo koje od sljedećih kaznenih djela odnosno za odgovarajuća kaznena djela prema propisima države sjedišta ponuditelja ili države čiji je državljanin osoba ovlaštena po zakonu za zastupanje ponuditelja: sudjelovanje u zločinačkoj organizaciji, zločinačko udruženje, počinjenje kaznenog djela u sastavu zločinačkog udruženja, udruživanje za počinjenje kaznenih djela, terorizam ili kaznena djela povezana s terorističkim aktivnostima, pranje novca ili financiranje terorizma, dječji rad ili druge oblike trgovanja ljudima, korupcija, primanje mita u gospodarskom poslovanju, davanje mita u gospodarskom poslovanju, zlouporaba u postupku javne nabave, zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, davanje mita za trgovanje utjecajem, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, prijevara, prijevara u gospodarskom poslovanju, utaja poreza ili carine, subvencijska prijevara (Izjava)

3.2. nije ispunio obvezu isplate plaća zaposlenicima, plaćanja doprinosa za financiranje obveznih osiguranja (osobito zdravstveno ili mirovinsko) ili plaćanja poreza u skladu s propisima Republike Hrvatske kao države u kojoj je osnovan ponuditelj, u skladu s propisima države poslovnog nastana ponuditelja (ako oni nemaju poslovni nastan u Republici Hrvatskoj), osim ako je u skladu s posebnim pravilima odobrena odgoda plaćanja navedenih obveza, te ako mu iznos dospjelih, a neplaćenih obveza nije veći od 200 kuna (Izjava i Potvrda porezne)

3.3. ako je lažno izjavljivao, predstavio ili pružio neistinite podatke u vezi s uvjetima koje je NOJN naveo kao neophodne (Izjava, no isključenje po bilo kojoj osnovi saznavanja za navedeno).

Naručitelj prihvaća kao dokaz da se gospodarski subjekt ne nalazi u jednoj od situacija navedenih u točki 3. potpisanu izjavu osobe ovlaštene za zastupanje gospodarskog subjekta koja se dostavlja u ponudi (Prilog 4) i Potvrdu porezne za ponuditelje koji imaju poslovni nastan u Republici hrvatskoj, a za ostale ponuditelje dokument kojim se dokazuje da su ispunjene obveze sukladno točki 3.2. u njihovoj državi nastana.

Svi dokazi i dokumenti koji se prilažu ponudi, a određeni su u točki 3. ovog Poziva mogu se osim u izvorniku ili ovjerenoj preslici dostaviti u neovjerenoj preslici. Neovjerenom preslikom smatra se i neovjereni ispis elektroničke isprave.

**4. UVJETI SPOSOBNOSTI**

Ponuditelj, odnosno zajednica ponuditelja, dokazuje svoju ekonomsku i financijsku, tehničku i stručnu sposobnost.

Svi dokazi i dokumenti koji se prilažu ponudi, a određeni su u ovoj točki 4. Poziva mogu se osim u izvorniku ili ovjerenoj preslici dostaviti u neovjerenoj preslici. Neovjerenom preslikom smatra se i neovjereni ispis elektroničke isprave.

Svi dokazi i dokumenti kojima se dokazuje sposobnost ponuditelja moraju biti na hrvatskom jeziku. Ukoliko je dokument za dokazivanje sposobnosti na stranom jeziku, isti dokument mora biti dostavljen uz priloženi prijevod na hrvatski jezik.

**4.1 Ekonomska i financijska sposobnost**

U svrhu dokazivanja da ima potrebnu financijsku snagu kako bi u roku i kvalitetno pružio predmet nabave, gospodarski subjekt mora u postupku nabave dokazati da je u posljednje tri dostupne financijske godine, ostvario minimalni pojedinačni godišnji promet najmanje u iznosu vrijednosti procijenjene vrijednosti nabave bez PDV-a.

Gospodarski subjekt koji ima poslovni nastan izvan Republike Hrvatske, može imati iskazan promet u stranoj valuti. Strana valuta se preračunava u kune prema srednjem tečaju Hrvatske narodne banke na dan početka postupka nabave (dan objave na internetskoj stranici www.strukturnifondovi.hr ). Ako valuta koja je predmet konverzije u HRK ne kotira na deviznom tržištu u Republici Hrvatskoj, prilikom računanja protuvrijednosti koristi se tečaj prema listi Izračunatih tečajnih valuta koje ne kotiraju na deviznom tržištu u Republici Hrvatskoj Hrvatske narodne banke koja je u primjeni za mjesec u kojem je započeo postupak nabave.

Kao dokaz o ispunjavanju ovog uvjeta sposobnosti, gospodarski subjekt dostavljaju ispunjen prilog Izjava o prometu (Prilog 5.) koji je sastavni dio Poziva na dostavu ponuda i koji potpisuje osoba ovlaštena za zastupanje gospodarskog subjekta.

**4.2.** **Tehnička i stručna sposobnost**

Gospodarski subjekt mora dokazati tehničku i stručnu sposobnost. Naručitelj je odredio uvjete tehničke i stručne sposobnosti kojima se osigurava da gospodarski subjekt ima ljudske i tehničke resurse te iskustvo potrebno za izvršenje ugovora o nabavi. Minimalne razine tehničke i stručne sposobnosti koje se zahtijevaju vezane su uz predmet nabave i razmjerne su predmetu nabave.

Obrazloženje traženih uvjeta sposobnosti: Ispunjavanje propisanih minimalnih razina tehničke i stručne sposobnosti traži se kako bi gospodarski subjekt dokazao da ima dovoljnu razinu resursa i iskustva na izvođenju odnosno pružanju usluga istih ili sličnih predmetu nabave.

U slučaju zajednice ponuditelja, svi članovi gospodarskih subjekata kumulativno dokazuju sposobnost iz ove točke 4.2.

**4.2.1. Tehnička sposobnost gospodarskog subjekta (Popis izvršenih usluga)**

Gospodarski subjekt mora dokazati da je u godini u kojoj je započeo postupak nabave (2021. godina) i tijekom pet godine koje prethode toj godini (2020., 2019., 2018., 2017. i 2016. godina) izvršio usluge iste ili slične predmetu nabave čija je kumulativna vrijednost bez PDV-a najmanje u iznosu procijenjene vrijednosti nabave. Pritom, za izračun kumulativne vrijednosti izvršenih usluga moguće je uzeti u obzir **minimalno jednu, a maksimalno tri reference.**

Za potrebe utvrđivanja tehničke sposobnosti gospodarskog subjekta u ponudi se dostavlja **Prilog 6 – Popis izvršenih usluga.**

Popis sadržava minimalno sljedeće:

− predmet usluge  
− vrijednost usluge (bez PDV‐a)   
− opis usluga iz kojeg je vidljivo da se radi o uslugama istim ili sličnim predmetu nabave,  
− razdoblje izvršenja,  
− naziv druge ugovorne strane (investitora, naručitelja) i osobu za kontakt i kontakt podatke naručitelja.

Napominje se da Naručitelj za vrijeme trajanja postupka pregleda i ocjene zadržava pravo provjeriti točnost navoda istaknutih u **Prilogu 6** i to izravno od druge ugovorne strane (Naručitelja) ili od ponuditelja. Ako Naručitelj utvrdi da su dane informacije netočne, odnosno neistinite, odbit će takvu ponudu.

**4.2.2 Stručna sposobnost gospodarskog subjekta (Stručnjak)**

Propisani uvjeti stručne sposobnosti osiguravaju da gospodarski subjekt ima potrebne ljudske resurse za izvršenje ugovora o javnoj nabavi na odgovarajućoj razini kvalitete, a propisani kriteriji predstavljaju minimalnu razinu sposobnosti koja osigurava da će gospodarski subjekt biti sposoban izvršiti ugovor o javnoj nabavi. Minimalne razine stručne sposobnosti koje se zahtijevaju vezane su uz predmet nabave i razmjerne su predmetu nabave te su u skladu sa njegovom prirodom, važnosti i namjenom.

Ponuditelj mora dokazati da za izvršenje predmeta nabave raspolaže s dva (2) **stručnjaka**, neovisno o tome pripada li izravno gospodarskom subjektu ili ne, a koji imaju iskustvo kako slijedi:

* Stručnjak 1: godinu dana radnog iskustva na poslovima projektiranja iz područja arhitekture
* Stručnjak 2: godinu dana radnog iskustva na poslovima projektiranja iz područja građevine

Naručitelj će prihvatiti sljedeće dokumente kao dostatan dokaz tehničke i stručne sposobnosti gospodarskog subjekta iz točke 4.2.2.

- Životopise sukladno **Prilozima 7a. i 7b.** kojom ponuditelj dokazuje da raspolaže stručnjakom iz točke 4.2.2.

**5. KRITERIJ ZA ODABIR PONUDE**

Kriterij odabira najpovoljnije ponude je ponuda koja zadovoljava sve uvjete i zahtjeve određene ovim Pozivom na dostavu ponude te koja je ekonomski najpovoljnija. Naručitelj će primijeniti kriterij ekonomski najpovoljnije ponude na način da će između valjanih ponuda, odabrati najpovoljniju ponudu za cjelokupni predmet nabave.

Nakon što Naručitelj za svaku ponudu utvrdi bodovnu vrijednost prema pojedinim kriterijima, zbrojit će se bodovi dodijeljeni po svakom od kriterija kako bi se dobio ukupan broj bodova za pojedinu ponudu. Ekonomski najpovoljnija je ona ponuda koja je ostvarila ukupni najveći broj bodova.

Ako dvije ili više valjanih ponuda budu jednako rangirane prema kriteriju za odabir ponude, Naručitelj će odabrati ponudu koja je zaprimljena ranije.

Ako Ponuditelj nakon dostave ponude dostavi izmjenu i/ili dopunu ponude kao vrijeme zaprimanja ponude smatra se vrijeme kada je dostavljena posljednja izmjena i/ili dopuna.

Naručitelj osim cijene određuje i dodatne kriterije odabira ponude koji su povezani s predmetom nabave kako slijedi.

Nefinancijski kriterij

|  |  |  |  |
| --- | --- | --- | --- |
| 1. | Stručnjak 1 – Projektant iz područja arhitektonske struke |  |  |
| 1.1. | Ukupan broj nagrađenih[[1]](#footnote-1) radova na arhitektonsko-urbanističkim natječajima za projekte građevina javne i društvene namjene[[2]](#footnote-2) | 25% | 0 nagrada – 0 bodova  1 i 2 nagrade – 5 bodova  3 i 4 nagrade – 10 bodova  5 i 6 nagrada – 15 bodova  7 i 8 nagrada – 20 bodova  9 nagrada i više – 25 bodova |
| Maksimalno 25 bodova. | | | |
| 1.2. | Ukupan broj nagrada i/ili priznanja strukovnih udruženja[[3]](#footnote-3) za projekte građevina javne i društvene namjene[[4]](#footnote-4) te za zahvate u javnom prostoru, a sve na zaštićenom kulturnom dobru[[5]](#footnote-5) ili unutar zone zaštićenih kulturno povijesnih cjelina[[6]](#footnote-6) | 30 % | 0 nagrada – 0 bodova  1 nagrada – 10 bodova  2 nagrade – 20 bodova  3 i više nagrada – 30 bodova |
| Maksimalno 30 bodova. | | | |

**Navedeni nefinancijski kriterij za Stručnjaka 1 dokazuje se Životopisom Stručnjaka 1 čiji ogledni obrazac čini Prilog 7a. ovog Poziva na dostavu ponuda. Ponuditelj se ne mora služiti oglednim obrascem za Stručnjaka 1, no u slučaju da dostavi Životopis u drugoj formi potrebno je uključiti najmanje sve informacije tražene oglednim obrascem koji čini Prilog 7a.**

|  |  |  |  |
| --- | --- | --- | --- |
| 2. | Stručnjak 2 – Projektant u području građevinske struke |  |  |
| 2.1 | Ukupan broj izrađenih građevinskih projekata konstrukcije na zaštićenom kulturnom dobru[[7]](#footnote-7) ili unutar zone zaštićenih kulturno povijesnih cjelina[[8]](#footnote-8) i to za građevine javne i društvene namjene[[9]](#footnote-9) | 25% | 0 projekata – 0 bodova  Od 1 do 5 projekata – 5 bodova  Od 5 do 10 projekata – 10 bodova  Od 10 do 15 projekata – 15 bodova  Od 15 do 20 projekata – 20 bodova  20 i više projekata -25 bodova |
| Maksimalno 25 bodova. | | | |

**Navedeni nefinancijski kriterij za Stručnjaka 2 dokazuje se Životopisom Stručnjaka 2 čiji ogledni obrazac čini Prilog 7b. ovog Poziva na dostavu ponuda. Ponuditelj se ne mora služiti oglednim obrascem za Stručnjaka 2, no u slučaju da dostavi Životopis u drugoj formi potrebno je uključiti najmanje sve informacije tražene oglednim obrascem koji čini Prilog 7b.**

**5.3. Cijena ponude (C)**

Naručitelj kao jedan od kriterija određuje cijenu prihvatljive ponude, s PDV-om.

Maksimalan broj bodova koje Ponuditelj može ostvariti u okviru kriterija cijene ponude je **20 bodova**. Ponuditelj čija je cijena prihvatljive ponude najniža ostvarit će maksimalan broj bodova.

Ostale ponude se boduju relativno u odnosu na ponudu s najnižom ponuđenom cijenom prema sljedećoj formuli:

**C = (CN/CP) \* 20**

**C = broj bodova koji je ponuda dobila za ponuđenu cijenu (zaokruženo na dva decimalna mjesta)**

**CN = najniža cijena ponuđena u postupku nabave**

**CP = cijena ponude koja je predmet ocjene**

**20 = maksimalan broj bodova**

**Za slučaj da ponuditelji u ponudi ne dostave dokaze specifičnog iskustva, specifično iskustvo stručnjaka bit će ocijenjeno s 0 bodova.**

**Način izračuna bodova ponude:**

**Ukupan broj bodova ponude (P) sastoji se od zbroja bodova za financijski kriterij (C) i nefinancijski kriterij (K) koji čini zbroj bodova za specifično iskustvo stručnjaka.**

**P = C + K (1.1 + 1.2. + 2.1)**

**Ekonomski najpovoljnija ponuda je ponuda s najvećim brojem bodova.**

**6. PONUDA**

**6.1 Sadržaj ponude**

Ponuda mora sadržavati minimalno:

1. Popunjeni Ponudbeni list – **Prilog 1** (ako je primjenjivo i **Prilog 1.a i 1.b**., ovisno o tome podnosi li ponudu zajednica ponuditelja, odnosno, planira li se izvršenje dijela ugovora prepustiti podugovarateljima)

2. Popunjeni dokument Troškovnika - **Prilog 3**

3. Dokaz nepostojanja razloga za isključenje iz točke 3. Poziva za dostavu ponuda – **Prilog 4** i potvrda prema državi nastana

4. Dokaz o ekonomskoj i financijskoj sposobnosti – **Prilog 5**

5. Dokaz tehničke sposobnosti iz točke 4.2.1. Poziva za dostavu ponuda – **Prilog 6 (Popis izvršenih usluga)**

6. Dokaz stručne sposobnosti iz točke 4.2.2. Poziva za dostavu ponuda i specifičnog iskustva stručnjaka – **Prilog 7.a Životopis stručnjaka 1 i 7.b Životopis stručnjaka 2**

7.Jamstvo za ozbiljnost ponude – prema točki 7.1 Poziva

* 1. **Rok i način dostave ponude**

Rok za dostavu ponuda je 26.03.2021. u 10:00h. Otvaranje ponuda nije javno.

Ponuda se predaje neposredno na adresi naručitelja ili putem pošte na adresu naručitelja, u zatvorenoj omotnici s naznakom:

**Evidencijski broj nabave: NAB – 1-2021**

**„NE OTVARAJ“**

**- Na poleđini:**

**Naziv i adresa naručitelja:**

**Hrvatski glazbeni zavod**

**Gundulićeva 6–6a**

**10000 Zagreb**

**HRVATSKA**

**Naziv i adresa ponuditelja**

Ako omotnica nije dostavljena u skladu s naprijed navedenom uputom, Naručitelj neće snositi odgovornost u slučaju da se ponuda i/ili izmjena/dopuna/zagubi, krivo ili prerano otvori te ne evidentira na otvaranju ponuda.

Do isteka roka za dostavu ponuda ponuditelj može pisanim putem odustati od svoje ponude ili dostaviti izmjenu/dopunu ponude. Izmjena i/ili dopuna dostavlja se na isti način kao i osnovna ponuda s obveznom naznakom da se radi o izmjeni i/ili dopuni ponude. Nakon isteka roka za dostavu ponuda, ponuda se ne smije mijenjati.

Ponuda dostavljena nakon isteka roka za dostavu ponuda obilježava se kao zakašnjela i neotvorena se bez odgode vraća pošiljatelju. Dakle, ponuditelji su dužni osigurati da njihova ponuda bude zaprimljena najkasnije do isteka roka za dostavu ponuda.

Ponude i dokumentacija priložena uz ponudu, ne vraćaju se osim u slučaju zakašnjele ponude i odustajanja ponuditelja od ponude prije otvaranja ponuda.

**6.3. Način izrade ponude**

Ponuda mora biti izrađena u papirnatom obliku i otisnuta ili pisana neizbrisivom tintom. Uz ponudu u papirnatom obliku, može se dostaviti i ponuda na CD /DVD R ili drugom mediju, u slučaju razlika u ponudama, relevantna će biti ponuda dostavljena u papirnatom obliku.

Pri izradi ponude ponuditelj se mora pridržavati zahtjeva i uvjeta Poziva na dostavu ponuda te ne smije mijenjati i nadopunjavati tekst Poziva na dostavu ponuda.

Sve troškove izrade ponude snose ponuditelji. Ponuditelji nemaju pravo na bilo kakvu nadoknadu troškova izrade ponude. Dokumente tražene u ovom Pozivu na dostavu ponuda ponuditelj u svojoj ponudi može dostaviti u izvorniku, ovjerenoj ili neovjerenoj preslici.

Od ponuditelja se očekuje da pregleda Poziv na dostavu ponuda, uključujući sve upute, obrasce, uvjete i specifikacije. Ponuda koja je suprotna odredbama ovog Poziva na dostavu ponuda i koja sadrži pogreške, nedostatke odnosno nejasnoće te ako pogreške, nedostaci odnosno nejasnoće nisu uklonjive ili u kojoj pojašnjenjem ili upotpunjavanjem ponude nije uklonjena pogreška, nedostatak ili nejasnoća u svakom je pogledu rizik za ponuditelja i može rezultirati odbijanjem takve ponude.

Alternativne ponude nisu dopuštene.

**6.4. Jezik i pismo**

Ponuda se izrađuje na hrvatskom jeziku i latiničnom pismu. Ponuditeljima je dozvoljeno u ponudi koristiti pojedine izraze koji se smatraju internacionalizmima ili su uobičajeni u primjeni. Ukoliko je izvorni dokaz u ponudi na stranom jeziku, uz njega je potrebno priložiti i prijevod na hrvatski jezik koji ne mora biti ovjeren.

**6.5. Rok valjanosti ponude**

Rok valjanosti ponude je najmanje **30 dana** od dana određenog kao krajnji rok za dostavu ponude.

Na zahtjev Naručitelja, ponuditelj će produžiti rok valjanosti svoje ponude. Naručitelj je ovlašten odbiti ponudu čiji je rok valjanosti kraći od zahtijevanog.

Iz opravdanih razloga, Naručitelj može u pisanoj formi tražiti, a ponuditelj će također u pisanoj formi produljiti rok valjanosti ponude. U roku produženja valjanosti ponude niti Naručitelj niti ponuditelj neće tražiti izmjenu ponude.

**6.6. Uvjeti plaćanja**

Plaćanje se vrši u fazama kako slijedi:

Plaćanje usluge izrade dijela projektno tehničke dokumentacije: stavka troškovnika 1. Elaborati nužni za izradu projektno tehničke dokumenatcije Naručitelj će platiti na temelju uredno izdanog računa u roku od 30 dana od primitka istog.

Plaćanje usluge izrade dijela projektno tehničke dokumentacije: stavka troškovnika 2. Projekt cjelovite obnove konstrukcije Naručitelj će platiti sukladno dinamici obavljenih isporuka međufaza izvršenja usluge na temelju uredno izdanog računa u roku od 30 dana od primitka istog. Isporuke međufaza s pripadajućim postotnim iznosima računa u odnosu na ugovorenu vrijednost stavke troškovnika 1. je sljedeća:

- 1. međufaza: Osnovni koncept projekta cjelovite obnove konstrukcije s pripadajućim grafičkim i tekstualnim prilozima, 25 % ugovorne vrijednosti stavke troškovnika 2;

- 2. međufaza: Završni projekt cjelovite obnove konstrukcije s pripadajućim grafičkim i tekstualnim prilozima, 50 % ugovorne vrijednosti stavke troškovnika 2;

- 3. međufaza: Troškovnik s procjenom vrijednosti cjelovite obnove konstrukcije, 25 % ugovorne vrijednosti stavke troškovnika 2.

Za plaćanje usluge izrade dijela projektno tehničke dokumentacije: stavka troškovnika 3. Projekt cjelovite obnove zgrade i Glavni projekt za ishođenje Građevinske dozvole za rekonstrukciju (prenamjena tavanskog prostora), Naručitelj će platiti sukladno dinamici obavljenih isporuka međufaza izvršenja usluge na temelju uredno izdanog računa. Isporuke međufaza s pripadajućim postotnim iznosima računa u odnosu na ugovornu vrijednost stavke troškovnika 3. je sljedeća:

- 1. međufaza: Osnovni koncept projekta cjelovite obnove zgrade s pripadajućim grafičkim i tekstualnim prilozima, 20 % ugovorne vrijednosti stavke troškovnika 3;

- 2. međufaza: Završni projekt cjelovite obnove zgrade s pripadajućim grafičkim i tekstualnim prilozima, 40 % ugovorne vrijednosti stavke troškovnika 3;

- 3. međufaza: Glavni projekt za ishođenje dozvole za rekonstrukciju (prenamjena tavanskog prostora), 20% ugovorne vrijednosti stavke troškovnika 3;

- 4. međufaza: Troškovnik s procjenom vrijednosti cjelovite obnove zgrade, 20 % ugovorne vrijednosti stavke troškovnika 3.

**7. JAMSTVA**

**7.1. Jamstvo za ozbiljnost ponude**

Ponuditelj je obvezan uz ponudu dostaviti jamstvo za ozbiljnost ponude u obliku bankarske garancije.

U bankarskoj garanciji mora biti navedeno sljedeće:

• da je Korisnik garancije Naručitelj

• da je Nalogodavac gospodarski subjekt koji podnosi ponudu (u slučaju zajednice gospodarskih subjekata, Nalogodavac može biti jedan od članova zajednice gospodarskih subjekata)

• da se ovim jamstvom banka obvezuje da će Korisniku garancije jamstva neopozivo, bezuvjetno, na prvi pisani poziv i bez prava na prigovor isplatiti iznos od 50.000,00 HRK (ili u stranoj valuti u kunskoj protuvrijednosti u navedenom iznosu prema srednjem tečaju Hrvatske narodne banke na dan objave ovog Poziva na dostavu ponuda) na temelju pisanog zahtjeva Korisnika garancije u kojem će stajati da Nalogodavac krši svoju obvezu ili obveze i na koji način, a u slučaju:

o odustajanja ponuditelja od svoje ponude u roku njezine valjanosti

o neprihvaćanja ispravka računske pogreške

o odbijanja potpisivanja ugovora o nabavi

Bankarska garancija mora sadržavati naziv postupka nabave za koji se izdaje i evidencijski broj postupka nabave. Rok jamstva za ozbiljnost ponude mora biti najmanje do isteka roka valjanosti ponude. Ponuditelj može dostaviti jamstvo čija je valjanost duža od roka valjanosti ponude. Ako istekne rok valjanosti ponude ili jamstva za ozbiljnost ponude prije potpisivanja Ugovora o nabavi, Naručitelj će tražiti njihovo produljenje. Jamstvo za ozbiljnost ponude dostavlja se u izvorniku.

Jamstvo ne smije biti ni na koji način oštećeno (bušenjem, klamanjem i sl.), a što se ne odnosi na uvezivanje od strane javnog bilježnika ili ovlaštenog sudskog tumača.

U slučaju zajednice gospodarskih subjekata, jamstvo za ozbiljnost ponude ne mora glasiti na sve članove zajednice gospodarskih subjekata. Dopušteno je da zajednica gospodarskih subjekata priloži jamstvo za ozbiljnost ponude koje se sastoji od više bankovnih jamstava koje daju članovi zajednice, a koje u ukupnom zbroju predstavljaju traženu visinu jamstva. Bankovno jamstvo mora glasiti na valutu ugovora, a u slučaju da glasi na stranu valutu, prilikom preračunavanja primijenit će se srednji tečaj Hrvatske narodne banke na dan objave Poziva na dostavu ponuda.

Umjesto dostavljanja jamstva za ozbiljnost ponude u obliku bankovne garancije, ponuditelj ima mogućnost dati novčani polog u traženom iznosu visine jamstva i to na račun Naručitelja otvoren kod Zagrebačke banke, IBAN HR2423600001502768946. Pod opisom plaćanja potrebno je navesti da se radi o jamstvu za ozbiljnost ponude i navesti evidencijski broj nabave, a u pozivu na broj navesti OIB/nacionalni identifikacijski broj uplatitelja. Polog mora biti evidentiran na računu Naručitelja u trenutku isteka roka za dostavu ponuda. U slučaju da ponuditelj uplaćuje novčani polog, dužan je u ponudi dostaviti dokaz o uplaćenom novčanom pologu na temelju kojeg se može utvrditi da je transakcija izvršena, pri čemu se dokazom smatraju i neovjerene preslike ili ispisi provedenih naloga za plaćanje, uključujući i onih izdanih u elektroničkom obliku. Ponuditelji koji kao jamstvo za ozbiljnost ponude uplaćuju novčani polog, u ponudi moraju navesti IBAN, model i poziv na broj na koji će Naručitelj izvršiti povrat novčanog pologa. Ostale odredbe koje se odnose na bankarsku garanciju, na odgovarajući način primjenjuju se i na novčani polog.

**8. PREGLED I OCJENA PONUDE, ODLUKA O ODABIRU I PONIŠTENJE**

U postupku pregleda i ocjene ponuda Naručitelj prvo utvrđuje formalnu sukladnost ponude. Nakon što je utvrdio formalnu ispravnost ponude Naručitelj isključuje ponuditelja kod kojeg postoje razlozi za isključenje te potom provjerava sukladnost ponude s ostalim uvjetima Poziva na dostavu ponude.

U postupku pregleda i ocjene ponuda Naručitelj može pozvati ponuditelje da u primjerenom roku koji ne smije biti kraći od 5 niti dulji od 15 kalendarskih dana pojašnjenjem ili upotpunjavanjem u vezi s dokumentima traženim u donosu na postojanje razloga isključenja, uvjete sposobnosti te certifikate o sukladnosti s određenim normama, uklone pogreške, nedostatke ili nejasnoće koje se mogu ukloniti, pri čemu se pojašnjenje ili upotpunjavanje u vezi s navedenim dokumentima ne smatra izmjenom ponude (ako su ti uvjeti postavljeni u Pozivu na dostavu ponuda).

U postupku pregleda i ocjene ponuda Naručitelj može pozvati ponuditelje da u roku koji ne smije biti kraći od 5 niti duži od 10 kalendarskih dana pojasne pojedine elemente ponude u dijelu koji se odnosi na ponuđeni predmet nabave. Pojašnjenje ne smije rezultirati izmjenom ponude.

Nakon pregleda i ocjene ponuda iz prethodnih točaka valjane ponude rangiraju se prema kriteriju za odabir ponude. Odluku o odabiru donosi Odbor za nabavu imenovan od strane Naručitelja, u roku od najviše 30 kalendarskih dana od dana isteka roka za dostavu ponuda. Naručitelj će sastaviti Zapisnik sa sastanka za ocjenu ponuda te će sve ponuditelje obavijestiti o odabiru ponuditelja, a ujedno će odluku o odabiru o odabranom ponuditelju i ukupnoj vrijednosti odabrane ponude objaviti i na istom mjestu gdje je objavljen Poziv na dostavu ponuda ([www.strukturnifondovi.hr](http://www.strukturnifondovi.hr)), najkasnije po sklapanju Ugovora o nabavi.

Naručitelj može od najpovoljnijeg ponuditelja s kojim namjerava sklopiti ugovor zatražiti dostavu izvornika ili ovjerenih preslika jednog ili više dokumenata koji su traženi Pozivom na dostavu ponude prije donošenja Odluke o odabiru. Ako je ponuditelj već u ponudi dostavio određene dokumente u izvorniku ili ovjerenoj preslici, nije ih dužan ponovo dostavljati.

Naručitelj je obvezan na osnovi rezultata pregleda i ocjene ponuda odbiti :

* ponudu koja nije cjelovita (ne sadrži sve Pozivom na dostavu ponuda propisane obveze elemente),
* ponudu koja nije u skladu sa odredbama poziva na dostavu ponuda,
* ponudu u kojoj cijena nije iskazana u apsolutnom iznosu,
* ponudu koja sadrži pogreške, nedostatke odnosno nejasnoće ako pogreške, nedostaci odnosno nejasnoće nisu uklonjive,
* ponudu u kojoj pojašnjenjem ili upotpunjavanjem u skladu s ovim pravilima nije uklonjena pogreška, nedostatak ili nejasnoća,
* ponudu za koju ponuditelj nije pisanim putem prihvatio ispravak računske pogreške,
* ako nisu dostavljena zahtijevana jamstva

Naručitelj poništava postupak nabave ako nakon isteka roka za dostavu ponuda:

-nije pristigla niti jedna ponuda;

-nije dobio unaprijed određen broj valjanih ponuda/niti jednu valjanu ponudu;

-nakon odbijanja ponuda ne preostane nijedna valjana ponuda.

Naručitelj može poništiti postupak ako:

-se tijekom postupka utvrdi da je Poziv na dostavu ponuda manjkav te kao takav ne omogućava učinkovito sklapanje ugovora

-su nastale značajne nove okolnosti vezane uz projekt za koji se provodi nabava

**9. UVJETI I ZAHTJEVI KOJI MORAJU BITI ISPUNJENI SUKLADNO POSEBNIM PROPISIMA ILI STRUČNIM PRAVILIMA**

**Ponuditelj može u ponudi ili nakon odluke o odabiru, a obvezan je najkasnije do potpisa ugovora dostaviti Naručitelju dokaze da je ishodio sva potrebna rješenja/potvrde o pravu na obavljanje djelatnosti projektiranja sukladno zakonskim propisima Republike Hrvatske. Isto se odnosi na sva ovlaštenja, suglasnosti i sl. koja su uvjet za obavljanje djelatnosti sukladno posebnim propisima Republike Hrvatske.**

**Naručitelj će prihvatiti kao valjan bilo koji dokaz propisan kao valjan Zakon o poslovima i djelatnostima prostornog uređenja i gradnje (NN 78/15, 118/18, 110/19) i ostalim primjenjivim propisima.**

Uvjeti iz ove točke Poziva na dostavu ponuda moraju biti zadovoljeni kod onog gospodarskog subjekta koji će pružati usluge koje su predmet nabave. Uvjeti moraju biti zadovoljeni najkasnije do potpisa ugovora. Ako gospodarski subjekt ne dostavi gore navedene dokaze najkasnije do potpisa ugovora, smatrat će se da je odbio potpisati ugovor.

**10. PRILOZI**

**Prilog 1** – Ponudbeni list

**Prilog 2** – Opis posla

**Prilog 3** – Troškovnik

**Prilog 4** - Izjava o nepostojanju razloga isključenja

**Prilog 5** - Izjava o prometu

**Prilog 6** – Izjava o tehničkoj sposobnosti (Popis izvršenih usluga)

**Prilog 7 a** – Životopis stručnjaka 1

**Prilog 7 b** – Životopis stručnjaka 2

1. Pod nagrađenim radovima smatraju se nagrade i/ili otkupi [↑](#footnote-ref-1)
2. Građevina javne i društvene namjene je građevina kako je određeno u definiciji članka 3. Zakona o prostornom uređenju (NN 153/13, 65/17, 114/18, 39/19), odnosno kako je propisano primjenjivim nacionalnim zakonskim propisima zemlje poslovnog nastana ponuditelja. [↑](#footnote-ref-2)
3. Strukovna udruženja su komore arhitekata, udruženja i/ili društva arhitekta i/ili dizajnera [↑](#footnote-ref-3)
4. Građevina javne i društvene namjene je građevina kako je određeno u definiciji članka 3. Zakona o prostornom uređenju (NN 153/13, 65/17, 114/18, 39/19), odnosno kako je propisano primjenjivim nacionalnim zakonskim propisima zemlje poslovnog nastana ponuditelja. [↑](#footnote-ref-4)
5. Građevine koje su zaštićeno kulturno dobro su građevine od umjetničkog, povijesnog, palentološkog, arheološkog, antropološkog i znanstvenog značenja, kao i one u kojima se trajno čuvaju ili izlažu kulturna dobra i dokumentacija o njima, sukladno Zakonu o zaštiti i očuvanju kulturnih dobara (NN 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15, 44/17, 90/18, 32/20, 62/20), odnosno kako je propisano primjenjivim nacionalnim zakonskim propisima zemlje poslovnog nastana ponuditelja. [↑](#footnote-ref-5)
6. Zaštićenom kulturno povijesnom cjelinom smatra se naselje ili dio naselja, kao i podruĉje, koji su zaštićeni kao kulturno dobro, sukladno Zakonu o zaštiti i očuvanju kulturnih dobara (NN 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15, 44/17, 90/18, 32/20, 62/20), odnosno kako je propisano primjenjivim nacionalnim zakonskim propisima zemlje poslovnog nastana ponuditelja [↑](#footnote-ref-6)
7. Građevine koje su zaštićeno kulturno dobro su građevine od umjetničkog, povijesnog, palentološkog, arheološkog, antropološkog i znanstvenog značenja, kao i one u kojima se trajno čuvaju ili izlažu kulturna dobra i dokumentacija o njima, sukladno Zakonu o zaštiti i očuvanju kulturnih dobara (NN 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15, 44/17, 90/18, 32/20, 62/20), odnosno kako je propisano primjenjivim nacionalnim zakonskim propisima zemlje poslovnog nastana ponuditelja. [↑](#footnote-ref-7)
8. Zaštićenom kulturno povijesnom cjelinom smatra se naselje ili dio naselja, kao i podruĉje, koji su zaštićeni kao kulturno dobro, sukladno Zakonu o zaštiti i očuvanju kulturnih dobara (NN 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15, 44/17, 90/18, 32/20, 62/20), odnosno kako je propisano primjenjivim nacionalnim zakonskim propisima zemlje poslovnog nastana ponuditelja. [↑](#footnote-ref-8)
9. Građevina javne i društvene namjene je građevina kako je određeno u definiciji članka 3. Zakona o prostornom uređenju (NN 153/13, 65/17, 114/18, 39/19), odnosno kako je propisano primjenjivim nacionalnim zakonskim propisima zemlje poslovnog nastana ponuditelja. [↑](#footnote-ref-9)